Rasmus Prehn (S), 2010-12-01:
Det er jo helt utroligt, som vi skal høre på skræmmescenarier her fra finansministeren.
Vi vil ikke tvinge nogen borgere til et bestemt serviceniveau eller noget som helst.
Vi vil bare sikre, at der er et acceptabelt tilbud til alle, og dér mangler ministeren altså stadig væk at svare helt konkret på: Er der i et flertal af landets kommuner udsigt til, at der til næste år, i 2011, bliver brugt færre penge på ældrepleje, end der gjorde i år, i 2010?
Kan ministeren be- eller afkræfte, at man i kommunerne har sat færre penge af til ældrepleje?
Og er det så ikke et forsøg på at presse borgerne væk fra det offentlige og sige: Det offentlige er nu så ringe, at vi nu laver et privat tilbud i stedet for?
Altså, er det i virkeligheden det, der er regeringens strategi?
Man udhuler det offentlige niveau, og når det så er blevet tilstrækkelig ringe, vil man gennemtvinge private alternativer, og her må kommunerne ikke være med i konkurrencen – det har ministeren bekræftet én gang – det er kun de private, der må være med i konkurrencen.
Hvis kommunerne tror, at de kan være med og komme med deres tilbud, er de lukket ude på forhånd, der er ikke fri konkurrence.
Det er fri konkurrence for de private.
Men er det regeringens strategi simpelt hen at sænke det offentlige niveau så meget, at danskerne oplever en smertetærskel, og at de så vælger det private til, og man så, ligesom man også har gjort med privathospitaler, begunstiger de private aktører særligt, sådan at de kan få en forrang frem for det offentlige?
Det skal være helt frit for danskerne at vælge, hvis de vil have et privat alternativ.
Det, vi spørger ind til her, er jo regeringens seneste forslag, hvor regeringens socialminister er ude at foreslå, at man skal tvinge private plejehjem igennem, at kommunerne skal tvinges til at privatisere plejehjem, og at man så der kan købe ekstra ydelser, sådan at man altså fratager kommunerne deres kommunale selvstyre, og at man lægger op til, at det kun er hos de private, man kan købe ekstra ydelser.
Der er det, vi ikke kan lade være med at spørge: Var det ikke bedre at fokusere kræfterne på at sikre en ordentlig service i Velfærdsdanmark, i det fællesbaserede velfærdssamfund?
Der kan ministeren godt stå og remse nogle tal op og sige, at der er blevet flere penge.
Sagen er jo bare den, at der er blevet sat færre penge af til ældreområdet ude i landets kommuner.
Jeg står her med en undersøgelse, der er lavet af organisationen for offentligt ansatte, FOA, og der er der altså 51 pct. af landets kommuner, der giver udtryk for, at de har faldende udgifter til ældreområdet, faldende, de kommer altså til at bruge mindre i 2011, end de brugte i 2010.
Der er endda også en række kommuner, som har et uændret niveau, hvilket også må betragtes som en regulær nedskæring.
Så sagen er den, at man udhuler det offentlige niveau, og så gennemtvinger man private løsninger, hvor de allerrigeste i det danske samfund skal kunne købe sig til en ordentlig service.
Det er jo altså regeringen, der på en eller anden måde her erkender, at det, de tilbyder danskerne, ikke er godt nok.
Nu skal de private så tvinges ind over, så de rigeste kan købe sig til noget bedre.